《过安庆城怀故元帅余阙廷心》
明代·蓝智

石城何巍巍，江水亦沄沄。野鸟悲战场，崩沙馀血痕。

在昔余元帅，仗钺临孤军。两淮独控扼，群盗多崩奔。

由来必争地，极力相并吞。楼船西北来，杀气吹辕门。

烟火万灶列，剑戟如云屯。四邻援既绝，六载功莫论。

仰攻壁垒坚，苦战风尘昏。如何麟凤姿，竟殪豺虎群。

兵摧地为裂，鼓绝天不闻。烟飞睢阳城，星陨五丈原。

至今死忠人，白骨缠草根。身为大国将，名与长江存。

六合已一家，青山犹故坟。悲歌对落日，一吊忠贞魂。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。